Perlemoenstropery in Kaapstad afgeweerFoto verskaf deur Stad Kaapstad Die Stad Kaapstad se mariene wetstoepassers kon perlemoenstroperbedrywighede aan die stad se kuslyn afweer en het tydens die proses beslag gelê op meer as 1 000 gestroopte perlemoen. Wayne Dyason van Stad Kaapstad het Dinsdag in ŉ verklaring gesê die mariene eenheid by Melkbos aan die Weskus het saam met die plaaslike Melkbos-anti-stroperyeenheid en die SAPD gewerk en ŉ motor opgemerk wat vermoedelik by stropery betrokke is. “Die bestuurder het geweier om af te trek en ná ŉ kort jaagtog op ŉ donker kuspad het hy stilgehou en te voet tussen die duine ingevlug. Hy het in die nag verdwyn,” het Dyason gesê. Meer as 1 500 perlemoene is in die motor gevind. “Die mariene eenheid het later in die dag in Gordonsbaai ŉ wenk ontvang dat ŉ groep stropers van Kleinmond in die gebied tussen Steenbrasriviermond en Kogelbaai sou duik vir perlemoen. Beamptes was op die uitkyk in die gebied en het die stropers se voertuie opgemerk. ŉ Bestuurder is in een van die motors gevind en terwyl hy ondervra is, het tien duikers uit die water gekom waarna hulle oor moeilike terrein moes beweeg. Die beamptes het hulle agternagesit en vyf van die duikers is aangekeer. Ongelukkig is geen perlemoen tydens dié operasie gevind nie. Die vyf persone word deur die SAPD ondervra.” Beamptes het beslag gelê op duiktoerusting. “Alhoewel geen inhegtenisnemings gedoen is nie, stuur dit ŉ duidelike boodskap dat die Stad en ander agentskappe wat by teenstropery betrokke is, teen stropers sal optree en nie net agteroorsit en kyk hoe hulle ons kuslyn van perlemoen en ander mariene lewe beroof nie.”